༈ཞུ་ཆེན་ཚུལ་ཁྲིམས་རིན་ཆེན་ནི།མདོ་ཁམས་སྡེ་དགེ་འདན་མའི་ཡུལ།ས་སྐྱ་པ་འཇམ་དབྱངས་རིན་ཆེན་རྒྱལ་མཚན་གྱིས་རབ་བྱུང་བརྒྱད་པའི་ནང་ཕྱག་བཏབ་པའི་ས་དཀར་བསམ་གྲུབ་གླིང་ཞེས་པའི་དགོན་པའི་ཉེ་འདབས་སུ་རབ་བྱུང་བཅུ་གཉིས་པའི་མེ་གླང་ཕྱི་ལོ༡༦༩༧ལོར་སྐུ་འཁྲུངས།དགུང་ལོ་བདུན་པ་ནས་ཡི་གེ་འབྲི་ཀློག་བསླབ་པས་ཚེགས་མེད་དུ་མཁྱེན།དགུང་ལོ་བཅུ་གཅིག་པར་དྲུང་པ་ཀུན་དགའ་རྒྱ་མཚོ་ལས་ཚངས་སྤྱོད་དགེ་བསྙེན་གྱི་སྡོམ་པ་བཞེས་ཏེ།མཚན་ཀུན་དགའ་བསོད་ནམས་གསོལ།སློབ་དཔོན་མཁས་པ་དུ་མ་བསྟེན་ནས་བཟོ་དང་།གསོ་བ།སྒྲ།སྙན་ངག།སྡེབ་སྦྱོར་།རྩིས།མཚན་ཉིད་ཐེག་པ་སོགས་ཕྱི་ནང་གི་རིག་གནས་ཐམས་ཅད་ལ་ཆགས་ཐོགས་བྲལ་བའི་སྤོབས་པ་བརྙེས།ཁྱད་པར་གངས་ལྗོངས་སུ་སྙན་ངག་སྨྲ་བའི་དབང་པོར་ཡོངས་ལ་གྲགས།དགུང་ལོ་ཉེར་དགུ་པར་དབུས་གཙང་དུ་ཕེབས།ངོར་མཁན་ཆེན་ཚུལ་ཁྲིམས་ལྷུན་གྲུབ་ལས་ཚིགས་གསུམ་རིམ་ནོས་ཀྱིས་བསྙེན་པར་རྫོགས་པའི་སྡོམ་པ་བཞེས།མཚན་ཚུལ་ཁྲིམས་རིན་ཆེན་གསོལ།ངོར་དུ་ལོ་གསུམ་བཞུགས་ནས་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་ཚར་གསུམ་གསན་པས་མཚོན་སྔ་ཕྱིར་གོང་སྨོས་ཀྱི་མཁན་ཆེན་དམ་པ་དེ་དང་།མཁན་ཆེན་བྱམས་པ་བསོད་ནམས་བཟང་པོ།མཁན་ཆེན་བཀྲ་ཤིས་ལྷུན་གྲུབ་།རྨོར་ཆེན་ངག་དབང་ཀུན་དགའ་ལྷུན་གྲུབ།འཇམ་དགོན་གནས་གསར་བ་སོགས་དམ་པ་དུ་མ་ལས་ཆོས་ཕུང་རྒྱ་མཚོ་ལྟ་བུ་མཐའ་ཡས་པ་གསན།ཀྱེ་རྡོར།འཇིགས་བྱེད་སོགས་ལྷག་པའི་ལྷ་དུ་མའི་བསྙེན་སྒྲུབ་ཚད་དུ་བསྐྱལ་བས་ཉམས་རྟོགས་ཀྱི་པདྨ་བཞད།ས་སྐྱའི་བཀའ་འབུམ་དང་།བསྟན་འགྱུར་རིན་པོ་ཆེ་སྤར་དུ་བསྐྲུན་པའི་སྐབས་སུ་ཞུ་དག་གི་དབུར་བཞུགས་ནས།འཕགས་བོད་ཀྱི་བརྡ་དང་།ཐ་སྙད།གཞུང་ལུགས་ཀྱི་དགོངས་པ་འཁྲུལ་མེད་ཀྱི་ཞུ་དག་གི་བཀའ་དྲིན་བསྐྱངས་ཤིང་བསྟན་འགྱུར་དཀར་ཆག་ངོ་མཚར་ཆུ་གཏེར་འཕེལ་བའི་ཟླ་བ་གསར་པ་ཞེས་པ་ལྗགས་རྩོམ་མཛད།དེས་མཚོན་ནས་གསུང་རབ་ཀྱི་ཕྱི་མོ་མང་པོ་གསར་བཞེངས་ཀྱི་ཞུས་དག་མཛད་པས་ཞུ་ཆེན་པ་དང་ཞུ་དག་བླ་མ་ཞེས་མཚན་དུ་ཆགས།རྗོད་བྱེད་སྙན་ཅིང་བརྗོད་དོན་ཕུན་སུམ་ཚོགས་པའི་གསུང་རྩོམ་གྱི་རིགས་མང་དུ་མཛད་དེ།མདོར་ན་སྐུ་ཚེ་ཧྲིལ་པོར་ཆོས་སྤྱོད་ཀྱི་བྱ་བ་ཁོ་ནས་འདའ་བ་ཞིག་གོ།མཐར་དགུང་ལོ་བདུན་ཅུ་དོན་བརྒྱད་པ་ཤིང་རྟ་ཕྱི་ལོ་༡༧༧༤ལོར་རྡོ་རྗེ་འཆང་གི་བཞུགས་སྟངས་དང་བཅས་ཏེ་ཟག་མེད་དབྱིངས་སུ་བཞུགས་པའི་ཚུལ་བསྟན་ཏོ།།